Monika Pavelčíková

Mgr. Monika Pavelčíková (rod. Monika Križalkovičová; * 18. február 1955, Torysa) je slovenská etnologička, muzeologička. Od roku 1978 pracovala v Ľubovnianskom múzeu v Starej Ľubovni a v rokoch 19952011 bola riaditeľkou tejto inštitúcie. V rokoch 19952008 riadila aj múzeum v Červenom Kláštore a od roku 1995 do roku 2005 Galériu umenia v Starej Ľubovni.

 Životopis 
V období, keď prebiehali prípravné práce na sprístupnenie ľubovnianskeho skanzenu, M. Pavelčíková študovala etnológiu na Katedre etnografie a folkloristiky Filozofickej fakulty Univerzity Jána Evangelistu Purkyně v Brne. Štúdium etnológie ukončila v roku 1985 v Brne. Od počiatkov pôsobenia v Ľubovnianskom múzeu sa venovala akvizičnej činnosti a terénnemu výskumu, odbornému spracovaniu zbierkových predmetov, prednáškovej, expozičnej, prezentačno-publikačnej aj projektovej činnosti. Je autorkou výstav a expozícií s etnografickým zameraním, v skanzene pod hradom sa venovala expozícií bývania. Ako odborná pracovníčka múzea sa sústredila na reinštaláciu expozície ľudového staviteľstva, na prípravu prenesenia ďalších objektov do areálu ľubovnianskeho skanzenu, autorsky sa podieľala na viacerých výstavách aj knižných publikáciách. Pod jej vedením získalo múzeum dobré výsledky a pozitívny ohlas vo verejnosti.

Od roku 1995 bola M. Pavelčíková riaditeľkou Ľubovnianskeho múzea v Starej Ľubovni. Okrem hradu, skanzenu a galérie v rokoch 20002008 do pôsobnosti múzea spadal aj Červený Kláštor. Jednou z úloh, ktoré musela riešiť, bola sanácia zlého technického stavu objektov.
Snaha o priebežné dopĺňanie exponátov bola impulzom pre rozvíjanie ďalšej spolupráce Ľubovnianskeho múzea so zahraničnými partnermi. V tejto súvislosti možno spomenúť nadviazanie kontaktov s rehoľou kamaldulov v poľskom Krakove, s kartuziánskym kláštorom v slovinskej Pleterji či s francúzskymi cisterciánmi z kláštora v Escalade. Navyše, múzeum zintenzívnilo cezhraničnú spoluprácu s poľskými kultúrnymi inštitúciami, a to vďaka projektu PHARE CBC Múzeá bez hraníc. Prostredníctvom osobných návštev sa kultivovali vzťahy s francúzskymi aj maďarskými kláštormi, hľadali sa kontakty na pôvodných žijúcich vlastníkov ľubovnianskeho panstva, ktorí Ľubovniansky hrad opustili až v polovici 20. storočia. Monika Pavelčíková je spoluautorkou publikácie Šľachtické rody na hrade Ľubovňa (2011), v ktorej zúročila svoje poznatky o živote a osudoch vlastníkov 

hradu, vrátane Jána Zamoyského a jeho manželky, španielskej infantky Isabely de Borbón.

 Výber z publikačnej činnosti 
FABIÁNOVÁ, V.FELBEROVÁ, M.PAVELČÍKOVÁ, M.: Ľudové kožuchy na Spiši. 1986.
FELBEROVÁ, M.KRIŠKOVÁ, Z.PAVELČÍKOVÁ, M.: Modrotlač na Spiši 1995.
MURCKO, M.PAVELČÍKOVÁ, M.ŠTEVÍK, M.: Sulín. Sulín: Obecný úrad, 2005.
CHALUPECKÝ I.MURCKO, M.PAVELČÍKOVÁ, M.ŠTEVÍK, M.VALEKOVÁ, Z.: Nová Ľubovňa, monografia. Pre Obecný úrad v Novej Ľubovni v roku 2007.
PAVELČÍKOVÁ, M.ŠTEVÍK, M.: Hrad a skanzen v Starej Ľubovni. Ľubovnianske múzeum : Stará Ľubovňa, 2008
PAVELČÍKOVÁ, M. Matysovské ikony. Stará Ľubovňa: Ľubovnianske múzeum, 2010.
PAVELČÍKOVÁ, M. Šľachtické rody na hrade Stará Ľubovňa. Zosts. Dalibor Mikulík, Monika Pavelčíková, M. Števík.: Stará Ľubovňa : Ľubovnianske múzeum, 2012.
Príspevky v Sandecko - spišských zošitoch

 Výstavy 
Ľudové kožuchy na Spiši. (spolu s V. Fabiánovou a M. Felberovou) 1986
Ľudový odev z oblasti Starej Ľubovne – Vsetín 1987
Ľudový odev Rusínov – Nowy Sąnc 1992
Modrotlač na Spiši (spolu s V. Felberovou a Z. Kriškovou) 1995
Tradičné spracovanie ľanu – výstavná miestnosť v skanzene 2001 – 2002
Ľudový odev v oblasti Starej Ľubovne – výstavná miestnosť skanzen 2004 – 2005
Výstavný projekt s názvom Dialógy – od Opátstva v Escaladieu v Bigore po Červený Kláštor na Spiši, ktorý vznikol v rámci spolupráce dvoch európskych regiónov – PSK a Horných Pyrenejí vo Francúzsku – so sídlom v meste Tarbes
Hradný pivovar – expozícia v obnovenom renesančnom paláci hrad Ľubovňa 2012
Výstava Ars liturgika – výstavná miestnosť v skanzene 2015
Výstava Svadobné veno, Nowy Sacz – 2016
Výstava Tesársky um a symbol života – Stará Ľubovňa 2016
Ako sa staval hrad – expozícia v renesančnom paláci 2017
DO NAHA odkrytá farbotlač – výstavná miestnosť hrad Ľubovňa 2018
PROJEKT „Rómovia karpatskí z  pohraničia poľsko-slovenského“ 20132014, výstup Film dvojjazyčný poľsko-slovenský, 45 min.

 Ocenenia 
2011 – Cena Zväzu múzeí Slovenska
2008 – Laureát Ceny mesta Stará Ľubovňa
2008 – Cena primátora mesta Stará Ľubovňa 
2009 – Žena roka okresu Stará Ľubovňa (Únia žien Slovenska)
2014 – Cena Martina Slivku
2015 – Poďakovanie starostu Nowosadeckého Jána Golonku „Za dlhoročnú spoluprácu“
2015 – Ceny čitateľa Ľubovnianskej knižnice: Monika Pavelčíková „Za katalóg Matysovské ikony (udelená kolektívu autov) a „Za publikáciu Šľachtické rody na hrade Ľubovňa“
2018 – Benefactor Musaei Scepusiensis – SNM – Múzeum Levoča

 Ceny pre múzeum 
2009 – Cena 7 divov prednostu Prešovského samosprávneho kraja – 2. miesto
2010 – Cena prednostu Prešovského samosprávneho kraja
2011 – Cena „Za obnovu hradu MKSR“
2013 – Cena „Za rozvoj cestovného ruchu“

 Referencie 

 Zdroje 
 https://husav.portaro.eu/authorities/66730 
 https://muzeumsl.webnode.cz/monika-pavelcikova/ 
 https://www.hradlubovna.sk/sk/sandecko-spisske-zosity/ 

Kategória:Slovenskí etnológovia
Kategória:Slovenskí muzeológovia
Kategória:Absolventi Filozofickej fakulty Masarykovej univerzity
Kategória:Osobnosti z Torysy